Tirsdag morgen ved halvseks-siden får Nordjyllands Politi en anmeldelse om et færdselsuheld på Bygholmvejlevej. Et vidne er kommet forbi en forulykket bil, der var endt på en mark. - Heldigvis er vidnet vågen nok til at tjekke op på bilen. Og inde i bilen sidder en bare 18-årig mand fast. Vidnet får knust en rude og hjulpet den lettere kvæstede mand ud og tilkalder derefter en ambulance, fortæller Karsten Højrup, vagtchef ved Nordjyllands Politi. Den 18-årige, der er fra lokalområdet, er ved bevidsthed og har ifølge vagtchefen fået ikke-livstruende skader. Bilen er af ukendte årsager kommet ud i rabatten, hvorefter den skrider ud og ruller rundt på taget flere gange, inden den ender inde på en mark. - Det er godt arbejde af vidnet. Stor ros til ham for at tage ansvar og tjekke op i stedet for bare at køre videre, lyder det fra Karsten Højrup.
En ung mand trillede rundt i sin bil og endte på mark. Vidne trådte til.